钦定古今图书集成/明伦汇编/氏族典/第164卷 > 《廖用贤尚友录》 > 潘美
## 钦定古今图书集成/明伦汇编/氏族典/第164卷 > 《廖用贤尚友录》 > 潘美

按《宋史潘美传》：“美字仲询，大名人。父璘，以军校戍常
山。美少倜傥，隶府中典谒周世宗为开封府尹，美以
中涓事世宗。及即位，补供奉官。高平之战，美以功迁
西上阁门副使，出监陕州军，改引进使。世宗将用师
陇蜀，命护永兴屯兵，经度西事。先是，太祖遇美素厚，
及受禅，命美先往见执政，谕旨中外。陕帅袁彦凶悍”，
太祖虑其为变，遣美监其军以图之。美单骑往谕，彦
遂入朝。李重进叛，太祖亲征，命石守信为招讨使，美
为行营都监以副之。扬州平，留为巡检，以任镇抚，以
功授秦州团练使。时湖南叛将汪端既平，人心未宁，
乃授美潭州防御使。开宝三年，征岭南，以美为行营
诸军都部署、朗州团练使。克贺州，又下昭、桂、连三州，
西江诸州以次降。美以功移南面都部署，进次韶州。
四年，刘𬬮众来犯，美挥兵击之，𬬮众大败，长驱至广
州，克之。擒𬬮送京师，露布以闻，即日命美知广州，兼
市舶使。五月，拜山南东道节度。五年，兼岭南道转运
使。八年，征江南，命美为昇州道行营都监。金陵平，以
功拜宣徽北院使。太平兴国初，改南院使。三年，加开
府仪同三司。四年，命将征太原，美为北路都招讨，判
太原行府事，部分诸将进讨，并州遂平。继征范阳，以
美知幽州行府事。及班师，命兼三交都部署，留屯以
捍北边。三交西北三百里地名“固军”，其地险阻，为北
边咽喉，美潜师袭之，遂据有其地，因积粟屯兵以守
之。自是北边以宁，封代国公。八年，改忠武军节度，进
封韩国公。雍熙三年，诏美北伐，战于陈家谷口，不利，
骁将杨业死之，美坐削秩三等，责授检校太保。明年，
复检校太师、知真定府。未几，改都部署、判并州，加同
平章事。数月，卒，年六十七。赠中书令，谥武惠。咸平二
年，配飨太宗庙庭。子惟德，至宫苑使，惟固西上阁门
使惟正，西京作坊使惟清，崇仪使惟熙，娶秦王女平
州刺史。惟熙女，即章怀皇后也。美后追封郑王，以章
怀故也。